b'\n_START_ARTICLE_\nThunderclap Newman\n_START_PARAGRAPH_\nThunderclap Newman oli Iso-Britanniasta Lontoosta kotoisin ollut yhtye. Kokoonpano toimi vuosina 1969\xe2\x80\x931970. Ainoa menestyskappale oli hein\xc3\xa4kuussa 1969 Britannian listan 1. sijan saavuttanut "Something In The Air"._NEWLINE_Kokoonpano ei aluksi ollut oikea yhtye vaan studioon nauhoitusta varten koottu ryhm\xc3\xa4. Rumpali ja laulaja John "Speedy" Keene oli saanut s\xc3\xa4vellyksens\xc3\xa4 "Armenia City in the Sky" The Who -yhtyeen The Who Sell Out -albumille. Tehty\xc3\xa4\xc3\xa4n kappaleen "Something in the Air" h\xc3\xa4n esitti toistuvia pyynt\xc3\xb6j\xc3\xa4 The Who -yhtyeen Pete Townshendille saada levytt\xc3\xa4\xc3\xa4 se yhtyeen perustamalle Track-levymerkille._NEWLINE_Townshend pyysi studioon muusikoita, jotka olivat kitaristi Jimmy McCulloch ja kosketinsoittaja Andy "Thunderclap" Newman. Keene soitti rummut ja lauloi. Session tuotti Townshend ja h\xc3\xa4n soitti nimett\xc3\xb6m\xc3\xa4n\xc3\xa4 basso-osuudet nauhoituksessa. Kokoonpano nimettiin kosketinsoittajan lis\xc3\xa4nimen mukaan._NEWLINE_"Something In The Air" nousi yll\xc3\xa4tt\xc3\xa4v\xc3\xa4sti Iso-Britannian single-myyntilistojen ykk\xc3\xb6seksi hein\xc3\xa4kuussa 1969. Yhdysvalloissa se nousi sijalle 37. Esiintymisi\xc3\xa4 varten kokoonpanoon otettiin basisti Jim Avery sek\xc3\xa4 rumpali Jack McCulloch. Townshend tunsi McCullochin veljekset n\xc3\xa4iden One In A Million -yhtyeen oltua The Who-yhtyeen konserttien avaajana. Speedy Keene siirtyi laulajaksi._NEWLINE_Yhtye ei kuitenkaan hioutunut kunnolla yhteen ja konsertit eiv\xc3\xa4t onnistuneet parhaalla tavalla. Hittikappaletta ei my\xc3\xb6sk\xc3\xa4\xc3\xa4n osattu hy\xc3\xb6dynt\xc3\xa4\xc3\xa4 oikein. Thunderclap Newman teki albumin Hollywood Dream, jonka materiaalin s\xc3\xa4velsi suurelta osin Keene. Yhtye hajosi 1970._NEWLINE_"Something In The Air" on ollut elokuvissa The Magic Christian ja Strawberry Statement.'